তৃণমূল সাংসদ কল্যাণ বন্দ্যোপাধ্যায়ের ব্যাঙ্ক অ্যাকাউন্ট থেকে উধাও ৫৫ লক্ষ টাকা!

কলকাতা: সাইবার প্রতারণার শিকার হলেন শ্রীরামপুরের তৃণমূল (TMC) সাংসদ কল্যাণ বন্দ্যোপাধ্যায় (Kalyan Banerjee)। অভিযোগ, তাঁর এক পুরনো ব্যাঙ্ক অ্যাকাউন্ট থেকে ৫৫ লক্ষ টাকা উধাও হয়ে গিয়েছে। ঘটনায় চাঞ্চল্য ছড়িয়েছে রাজনৈতিক মহলেও।

ব্যাঙ্ক সূত্রে জানা গিয়েছে, স্টেট ব্যাঙ্ক অফ ইন্ডিয়ার (এসবিআই) হাইকোর্ট শাখার অধীন বিধানসভা উপশাখায় কল্যাণ বন্দ্যোপাধ্যায়ের নামে একটি অ্যাকাউন্ট ছিল। ২০০১ থেকে ২০০৬ সাল পর্যন্ত তিনি আসানসোল দক্ষিণের বিধায়ক থাকাকালীন ওই অ্যাকাউন্ট খোলা হয়। দীর্ঘদিন লেনদেন না হওয়ায় সেটি ‘ডরম্যান্ট অ্যাকাউন্ট’-এ পরিণত হয়েছিল।

আরও পড়ুন: শুক্রে সামান্য বেড়েছে কলকাতার তাপমাত্রা, কনকনে শীত নামবে কবে? জানাল আবহাওয়া দফতর

অভিযোগ, প্রতারকেরা সেই ডরম্যান্ট অ্যাকাউন্ট ব্যবহার করেই কারচুপি করেছে। এসবিআই কালীঘাট শাখায় থাকা সাংসদের মূল অ্যাকাউন্ট থেকে ৫৫ লক্ষ টাকা প্রথমে বিধানসভার অ্যাকাউন্টে স্থানান্তরিত করা হয়, তারপর তা সেখান থেকে তুলে নেওয়া হয়। কল্যাণ বন্দ্যোপাধ্যায় জানিয়েছেন, বৃহস্পতিবার সকালে এসবিআই হাই কোর্ট শাখার ম্যানেজার তাঁকে ফোন করে ঘটনার কথা জানান। সাংসদের দাবি, তাঁর ছবি ও মোবাইল নম্বর ব্যবহার করে এই প্রতারণা চালানো হয়েছে।

ঘটনার পর কলকাতা পুলিশের সাইবার ক্রাইম বিভাগে অভিযোগ দায়ের করা হয়েছে। ব্যাঙ্ক কর্তৃপক্ষও তদন্তে সহযোগিতা করছে। প্রতারণার খবর পেয়ে ক্ষোভ প্রকাশ করেছেন তৃণমূল সাংসদ। রাজনৈতিক সুরে কটাক্ষ করে তিনি বলেন, “ব্যাঙ্কে টাকা রাখলে অপরাধীরা নেবে, আর বাড়িতে রাখলে নরেন্দ্র মোদী নেবে!” পুলিশের সাইবার বিশেষজ্ঞরা ইতিমধ্যেই লগ বিশ্লেষণ শুরু করেছেন। প্রাথমিকভাবে ধারণা, এটি উচ্চপর্যায়ের ফিশিং বা অ্যাকাউন্ট হ্যাকিং-এর ঘটনা হতে পারে। দ্রুত তদন্তের মাধ্যমে টাকা উদ্ধারের আশা করা হচ্ছে।